## Nuria Martínez anuncia l’ampliació de la seu judicial de Nules amb la compra d’un solar confrontant

*** En 2025 també s’invertiran 100.000 euros en obres de millora en les seues instal·lacions
* La consellera ha visitat la seu judicial de Nules i l’Oficina d’Atenció a les Víctimes de Delicte, que en 2024 va atendre un total de 278 persones**

La consellera de Justícia i Administració Pública, Nuria Martínez, ha destacat que “la Conselleria treballa l’ampliació de la seu judicial de Nules, el primer pas de la qual serà l’adquisició d’un solar confrontant amb una inversió prevista d’uns 60.000 euros, que ja està marxa, i després de la qual s’iniciarà el procés de contractació de servicis i, posteriorment, de l’obra”.

A més d’este projecte d’ampliació, Nuria Martínez ha explicat “que durant 2025 s’invertiran altres 100.000 euros en esta seu judicial destinades a actuacions per a millorar les instal·lacions d’il·luminació, així com per a la correcció acústica de la màquina de climatització”.

La consellera s’ha interessat per l’opinió dels diferents cossos que intervenen en la implantació del programa informàtic Just@ CV en estos jutjats i ha escoltat els suggeriments i reivindicacions de les jutgesses, lletrats de l’administració de justícia, tramitadors i auxilis.

Actualment, la seu judicial de Nules allotja sis jutjats de primera instància i instrucció. En este sentit, Nuria Martínez ha anunciat que “a partir de l’1 de juliol, els jutjats de Nules entraran en funcionament com a nou Tribunal d’Instància de Nules, en compliment de la Llei orgànica 1/2025, de 2 de gener, de mesures en matèria d’eficiència del servici públic de justícia. Este tribunal d’instància estarà servit per servicis comuns de suport, que comprendran un servici comú de tramitació i un servici comú general”.

**OAVD de Nules**

La consellera també ha visitat l’Oficina d’Atenció a les Víctimes de Delicte (OAVD) de Nules, a on ha destacat “el seu paper fonamental en la protecció i suport a les persones afectades per qualsevol tipus de delicte, amb la finalitat de garantir una atenció integral, gratuïta i especialitzada”.

L’OAVD de Nules va atendre en 2024 un total de 278 persones, de les quals el 93,52 % van ser dones. Del total d’expedients tramitats, el 80,48 % correspon a casos de violència sobre la dona.

Fecha: 19/05/2025